In dì di vuê, intal Cossovo, si àn 20 mil personis sfoladis; altris 10 mil a restin intai cjamps di profugance de Bosgne e de Macedonie; miârs di dispatriâts a son invezit scjampâts in Serbie. Ta cheste situazion no si pues pensâ a mandâ indaûr in maniere sfuarçade disinis di miârs di personis che a vevin cjatât acet intai paîs de Union Europeane par vie de vuere. Il Cossovo nol è inmò preparât a frontâ cheste situazion e cui che al torne achì al riscje di restâ par agns in cjamps di fortune, cence lavôr, cence servizis sanitaris e cence istruzion. A dîlu al è stât il comissari european pai dirits umans Thomas Hammarberg che, in Fevrâr, al è stât in visite in Cossovo. I rimpatris sfuarçâts a son une condizion imponude de Union Europeane al guvier cossovan par regolarizâ i permès di viaç. Dome in Gjermanie si fevele di 12 mil espulsions, pe plui part di rom. Propit cheste comunitât si cjate intune situazion une vore grivie e e denuncie dispès discriminazions e violencis de bande des autoritâts cossovanis. Intant dai scuintris tra serps e albanês, i rom di Mitrovica a jerin stâts butâts fûr dal Roma Mahala, il plui grant cuartîr rom dal Cossovo, par finî pe plui part intai cjamps di profugance di Osterode e Cesmin Lug che a son stâts tirâts sù in areis contaminadis dal plomp che al cause un numar une vore alt di muarts. Daspò agns che la vuere e je finide, i rom no puedin tornâ intal lôr cuartîr. Tune situazion di cheste fate, al è scandalôs – al spieghe Hammarberg – pensâ di fâ rivâ achì altris personis. Situazion penze ancje intes areis a maiorance serbe là che, cundut de presince di trupis internazionâls, lis autoritâts locâls a fevelin di 200 mil serps e rom parâts vie des lôr cjasis, 1.800 personis “sparidis” e 150 munistîrs brusâts.
Font: il manifesto, 14/02/10
fur_Latn vec_Latn